Diari Oficial de la Generalitat Valenciana


Sumari del DOGV 9754, del 28-12-2023 (2023/13720)

RESOLUCIÓ de 19 de desembre de 2023, de la presidenta de turisme comunitat valenciana, de concessió d'ajudes derivades de la resolució de 5 de maig de 2023, del president de Turisme Comunitat Valenciana, per la qual es convoquen les ajudes d'impuls a la competitivitat turística per a l'any 2023. Programa 1.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9754

Data del DOGV
:   28-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13828


Data del document
:   19-12-2023

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * Turisme Comunitat Valenciana

RESOLUCIÓ de 19 de desembre de 2023, de la presidenta de turisme comunitat valenciana, de concessió d'ajudes derivades de la resolució de 5 de maig de 2023, del president de Turisme Comunitat Valenciana, per la qual es convoquen les ajudes d'impuls a la competitivitat turística per a l'any 2023. Programa 1. [2023/13566]  
Antecedents de fet  
  
Primer. Per Resolució de 5 de maig de 2023, del president de Turisme Comunitat Valenciana, es van convocar les ajudes d'impuls a la competitivitat turística per a l'any 2023. Ajudes que, responent a les directrius establides tant en el Pla estratègic del turisme de la Comunitat Valenciana 2021-2025 com en el Pla estratègic de subvencions de la Presidència de la Generalitat i els seus organismes públics per al període 2021-2023 (aprovat este últim per la resolució de 26 de febrer de 2021, de la Presidència de la Generalitat, i publicat en el DOGV núm. 9033, de 03.03.2021), recullen els programes d'actuació de Turisme Comunitat Valenciana per a l'any 2023:  
• Programa 1: dirigit a empreses turístiques de la Comunitat Valenciana que desenvolupen durant 2023 projectes orientats a l'impuls de la competitivitat turística.  
• Programa 2: dirigit a empreses, associacions, federacions o fundacions que duguen a terme durant 2023 esdeveniments musicals, esportius o culturals a la Comunitat Valenciana que tinguen impacte turístic.  
  
  
Segon. Amb diferents dates van tindre entrada en Turisme Comunitat Valenciana diverses sol·licituds d'ajuda acollides a l'esmentat Programa 1. IMPULS A LA COMPETITIVITAT DE LES EMPRESES I EL MÀRQUETING DE PRODUCTE TURÍSTIC DE LA COMUNITAT VALENCIANA, sol·licituds que han donat lloc a la instrucció dels expedients que s'indiquen en el document annex a la present resolució.  
  
  
Tercer  
Mitjançant escrit de 31 d'octubre de 2023, la Sra. Esther Labaig Gallardo, directora general de Turisme, va comunicar causa d'abstenció per a intervindre, acordar o proposar qualsevol tràmit, proposta o resolució derivada de la convocatòria abans esmentada. Després de la consideració de l'escrit mencionat, per part de la presidenta de Turisme Comunitat Valenciana, mitjançant resolució de 3 de novembre de 2023, es va acordar:  
«Acceptar l'abstenció presentada per la Sra. Esther Labaig Gallardo, directora general de Turisme d'esta Conselleria, en el procediment establit respecte de les subvencions derivades de la Resolució de 5 de maig de 2023, del president de Turisme Comunitat Valenciana, de convocatòria d'ajudes d'impuls a la competitivitat turística per a l'any 2023.  
Acordar la suplència de la directora general de Turisme, en matèria subvencions derivades de la Resolució de 5 de maig de 2023, del president de Turisme Comunitat Valenciana, de convocatòria d'ajudes d'impuls a la competitivitat turística per a l'any 2023, en la persona titular de la Prefectura d'Àrea de Competitivitat Turística de Turisme Comunitat Valenciana, el Sr. Javier Solsona Monzonís.»  
Quart. En data 28 de novembre de 2023, el cap en funcions del Servei d'Ajudes de Turisme Comunitat Valenciana, com a òrgan instructor de les ajudes, va emetre un informe en el qual exposava que, atés que les circumstàncies que van motivar la primera ampliació es mantenien, es feia convenient procedir a una segona ampliació de termini per a resoldre els expedients d'ajudes derivats de la convocatòria d'ajudes previstes en la Resolució de 5 de maig de 2023, del president de Turisme Comunitat Valenciana. En este informe, es proposa una nova ampliació de termini per a resoldre i, al mateix temps, per a justificar.  
  
Per Resolució de 29 de novembre de 2023, de la presidenta de Turisme Comunitat Valenciana, d'ampliació de termini per a resoldre els expedients d'ajudes derivats de la convocatòria d'ajudes previstes en la Resolució de 5 de maig de 2023, del president de Turisme Comunitat Valenciana, per la qual es convoquen les ajudes d'impuls a la competitivitat turística per a l'any 2023, es va determinar:  
1r. «Ampliar el termini per a resoldre les sol·licituds presentades a l'empara de la convocatòria d'ajudes d'impuls a la competitivitat turística per a l'any 2023 convocades per la Resolució de 5 de maig de 2023, del president de Turisme Comunitat Valenciana, fins al 19 de desembre de 2023, i modificar en este sentit l'article 12.5 de l'esmentada resolució de convocatòria.»  
2n. «Ampliar el termini per a la justificació de l'ajuda fins al 19 de gener de 2024 i modificar en eixe sentit l'article 15.9 de l'esmentada resolució de convocatòria. No obstant això, les activitats hauran d'haver-se realitzat, facturat i pagat l'any 2023.»  
Cinqué. D'acord amb el que establix l'article 11.2 de la resolució de convocatòria, la Comissió d'Avaluació d'Ajudes s'ha reunit en sessió de data 13 de desembre de 2023, en què ha adoptat els acords següents:  
  
«1r. Aprovar la puntuació obtinguda pels sol·licitants els projectes dels quals han sigut avaluats per l'òrgan instructor d'acord amb els criteris de valoració establits en article 10 «Règim de concessió i criteris de valoració de sol·licituds» de la resolució de 5 de maig de 2023 per la qual es rigen les presents ajudes.  
2n. Aprovar l'ordenació de les sol·licituds referides en l'acord anterior, de més a menys puntuació.  
3r. Aprovar el cost subvencionable determinat per l'òrgan instructor, després de l'anàlisi de l'actuació per a la qual se sol·licita ajuda.  
4t. Com a resultat de tot el que s'ha exposat en els apartats anteriors, la comissió acorda informar favorablement la concessió de subvenció a les sol·licituds avaluades i ordenades segons el criteri de prelació establit i que s'indiquen en el referit annex I a esta acta, annex en el qual consten les 144 actuacions subvencionables, així com els imports individuals d'ajuda que es concediran, ajudes que en el seu conjunt arriben als 3.714.170,83 euros.  
Es fa constar que, amb caràcter previ a la reunió de la Comissió d'Avaluació, s'ha comprovat que, dels 144 expedients informats favorablement, 141 es troben al corrent en el compliment de les seues obligacions tributàries i davant de la Seguretat Social.  
Els sol·licitants relatius als expedients CAV-3-23 CARBONELL LACRUZ RICARDO RAMON, NIF \*\*\*\*617\*\*, COV-16-23 ANYWHERE BG CONSULTING, SL, CIF P05619253 i CHV-50-23 HOTEL ALAMEDA VALENCIA, SL, CIF V18447107, no es troben al corrent en el compliment de les seues obligacions tributàries i davant de la Seguretat Social.  
5é. Condicionar estos sol·licitants amb número d'expedient CAB-3-23, COV-16-23 i CHV-50-23 a obtindre la condició de beneficiaris de la subvenció, a l'acreditació amb anterioritat a dictar-se la proposta de resolució de concessió, trobar-se al corrent en el compliment de les seues obligacions tributàries i davant de la Seguretat Social.  
En el supòsit de no complir amb este requisit establit en l'article 13, apartat 2e de la Llei 38/2003, de 17 de novembre, general de subvencions, i en l'article 13.1 de la resolució de 5 de maig de 2023, de convocatòria d'ajudes, s'informaran estes sol·licituds desfavorables.  
  
Així mateix, en l'annex I a esta acta queda reflectida la intensitat de l'ajuda, percentatge que ve predeterminat pel que establix l'apartat 4 (Costos subvencionables i intensitat % de l'ajuda) de l'annex I de la resolució de 5 de maig de 2023, de convocatòria d'ajudes, resolució que establix que:  
La quantia de la subvenció serà la quantitat que resulte d'aplicar una intensitat d'ajuda del 0 % sobre el cost subvencionable.  
De la mateixa manera, en l'annex a esta acta es constata, quan és aplicable, que l'import màxim d'ajuda per entitat beneficiària no excedix la quantitat de 100.000 euros, amb la qual cosa complix el que establix l'article 5.2 de l'esmentada resolució de convocatòria d'ajudes 2023.  
6é. Fixar com a termini de presentació de la documentació justificativa el comprés entre l'endemà de la publicació de la resolució de concessió en el Diari Oficial de la Generalitat Valenciana i el 19 de gener de 2024, justificació que el beneficiari de l'ajuda podrà fer en qualsevol moment dins d'este termini. En aplicació del que establix el resolc segon de la Resolució de 29 de novembre de 2023, de la presidenta de Turisme Comunitat Valenciana, d'ampliació de termini per a resoldre els expedients d'ajudes derivats de la convocatòria d'ajudes previstes en la Resolució de 5 de maig de 2023. La justificació de l'actuació objecte de subvenció mai podrà ser posterior al 19 de gener de 2024. No obstant això, les activitats hauran d'haver-se realitzat, facturat i pagat l'any 2023.»  
  
Sisé. L'import global de les ajudes per a concedir, 3.714.170,83 euros, que figura en l'acord 4t de l'esmentada acta, ha patit una correcció per haver-se detectat errors aritmètics que han sigut recollits mitjançant diligència de data 18 de desembre de 2023, amb la qual cosa este import queda fixat en 3.742.951,23 euros, sense perjudici dels imports d'ajuda que es lleven dels expedients que no es troben al corrent en el compliment de les seues obligacions tributàries i davant de la Seguretat Social.  
Seté. En execució dels acords 4t i 5é de la Comissió d'Avaluació d'Ajudes abans esmentats, es lleven de l'annex I, «Expedients favorables PROGRAMA 1», de la referida acta els sol·licitants relatius als expedients CAV-3-23 CARBONELL LACRUZ RICARDO RAMON, NIF \*\*\*\*617\*\*, COV-16-23 ANYWHERE BG CONSULTING, SL, CIF V14032095, per haver-se constatat que, en data de la proposta de resolució de concessió, no estan al corrent en el compliment de les seues obligacions tributàries.  
Huité. En aplicació dels antecedents de fet anteriors, en data 18 de desembre de 2023, el cap de l'Àrea de Competitivitat Turística de Turisme Comunitat Valenciana, en virtut del que disposa la Resolució de la Presidència de Turisme Comunitat Valenciana, de data 3 de novembre de 2023, amb acceptació de l'abstenció formulada per la directora i l'acord de la suplència per als expedients d'ajudes derivats de la resolució de 5 de maig de 2023, ha dictat proposta de resolució de concessió d'ajudes per als 142 sol·licitants que s'indiquen en el document annex a esta resolució, sol·licitants per als quals hi ha consignació pressupostària suficient per a la concessió de l'ajuda sol·licitada.  
  
  
Fonaments de dret  
  
Primer. La Resolució de 5 de maig de 2023, del president de Turisme Comunitat Valenciana, per la qual es convoquen les ajudes 2023 de Turisme Comunitat Valenciana, dirigides a empreses, associacions, federacions i fundacions, destinades a la millora de la competitivitat dels serveis i productes turístics de la Comunitat Valenciana; el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana, modificat pel Decret 6/2023, de 26 d'abril, del president de la Generalitat; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, i el seu reglament, aprovat pel Reial decret 887/2006, de 21 de juliol; la Resolució de 4 de novembre de 2023, de la presidenta de Turisme Comunitat Valenciana, d'ampliació de termini per a resoldre els expedients d'ajudes derivats de la convocatòria d'ajudes previstes en la Resolució de 5 de maig de 2023, del president de Turisme Comunitat Valenciana, per la qual es convoquen les ajudes d'impuls a la competitivitat turística per a l'any 2023, i la resta de normativa aplicable.  
  
Segon. La competència per a dictar la present resolució la té la presidenta de Turisme Comunitat Valenciana d'acord amb el que establix l'apartat 2, lletra f, de l'article 31 del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, així com amb el que establix l'article 12, apartat 1, de la Resolució de 5 de maig de 2023, esmentada en el fonament primer.  
  
Tercer. L'article 36.3 de la Llei 39/2015, d'1 d'octubre, del procediment administratiu comú de les administracions públiques, establix que els actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat.  
  
Vistos els anteriors antecedents de fet i fonaments de dret, resolc:  
  
I. Concedir subvenció als sol·licitants de les ajudes que es detallen en l'annex a la present resolució, amb indicació de l'actuació subvencionable i l'import de l'ajuda, corresponents al programa 1, Impuls a la competitivitat de les empreses i el màrqueting de producte turístic de la Comunitat Valenciana, detallat en l'antecedent primer d'esta proposta de resolució.  
L'efectivitat de les subvencions estarà subordinada al compliment de les condicions següents:  
a) Complir les obligacions dels beneficiaris detallades en l'article 13 de la resolució de convocatòria de 5 de maig de 2023.  
b) Aportar la documentació que es detalla en l'article 15, «Justificació de despeses», de la referida resolució de convocatòria de 5 de maig de 2023.  
c) Fixar com a termini de presentació de la documentació justificativa el comprés entre l'endemà de la publicació de la resolució de concessió en el Diari Oficial de la Generalitat Valenciana i el 19 de gener de 2024, termini durant el qual el beneficiari de l'ajuda podrà fer la justificació en qualsevol moment. En aplicació del que establix el resolc segon de la Resolució de 29 de novembre de 2023, de la presidenta de Turisme Comunitat Valenciana, d'ampliació de termini per a resoldre els expedients d'ajudes derivats de la convocatòria d'ajudes previstes en la Resolució de 5 de maig de 2023. La justificació de l'actuació objecte de subvenció mai podrà ser posterior al 19 de gener de 2024. No obstant això, les activitats hauran d'haver-se realitzat, facturat i pagat l'any 2023.»  
  
d) La realització de l'activitat per a la qual es concedix subvenció serà d'exclusiva responsabilitat del beneficiari. Així mateix, seran a càrrec seu els mitjans humans i materials que requerisquen per al seu compliment.  
e) Correspon al beneficiari sol·licitar tots els permisos, les autoritzacions i les llicències que corresponguen a la naturalesa del projecte que s'ha d'incentivar.  
f) El beneficiari comunicarà a Turisme Comunitat Valenciana l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.        
g) El beneficiari ha de donar l'adequada publicitat al caràcter públic del finançament de l'actuació subvencionada, per la qual cosa en totes les actuacions que resulten beneficiàries de les ajudes convocades, mitjançant la present resolució, haurà de figurar el distintiu en què es faça constar que el projecte ha comptat amb la col·laboració de Turisme Comunitat Valenciana, disponible en l'adreça d'internet:  
http://www.turisme.gva.es/opencms/opencms/turisme/va/contents/subvencion/distintivos.html  
h) Qualssevol altres condicions previstes en la Resolució de 5 de maig de 2023, per la qual es convoquen les presents ajudes; el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana en la seua redacció modificada pel Decret 6/2023, de 26 d'abril, del president de la Generalitat; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el que disposa la Llei 38/2003, de 17 de novembre, general de subvencions, i el seu reglament, aprovat pel Reial decret 887/2006, de 21 de juliol, i la resta de normativa aplicable.  
  
La justificació de l'actuació objecte d'ajuda, que s'efectuarà únicament per via telemàtica, s'haurà de fer d'acord amb el projecte subvencionat i en els termes fixats en la resolució esmentada de convocatòria de 5 de maig de 2023, així com en la present resolució de concessió.  
  
L'import que es justificarà coincidirà, com a mínim, amb la totalitat del cost subvencionable. En cas que l'import de cost subvencionable justificat de manera procedent siga inferior al cost subvencionable establit en la resolució de concessió, l'import de l'ajuda que s'ha de lliurar disminuirà proporcionalment i provocarà la pèrdua parcial del dret al cobrament de la subvenció.  
En el cas que l'import del cost subvencionable justificat de manera conforme siga inferior a l'import mínim establit en el programa 1, en aplicació de l'article 16.3 de la resolució de convocatòria d'estes ajudes, es produirà la pèrdua total del dret al cobrament de la subvenció concedida.  
  
En aplicació de l'article 16.4 de la resolució de convocatòria d'estes ajudes, l'alteració d'algunes de les característiques del projecte subvencionat, l'incompliment de condicions i terminis establits en la resolució de concessió, la nul·la execució o execució parcial de la inversió, la falta o incompleta justificació de despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que, en el seu conjunt, excedisquen l'import del cost subvencionable, així com la concurrència de qualsevol altra causa de les previstes en l'article 37 de la Llei 38/2003, general de subvencions, en cas de no haver-se efectuat encara el pagament de l'ajuda, donarà lloc a la pèrdua del dret al cobrament, total o parcial, de l'ajuda concedida.  
Si per causa de força major, crisi sanitària o circumstàncies equiparables, l'objecte del projecte subvencionat no poguera dur-se a terme, en aplicació de l'article 16.5 de la resolució de convocatòria es consideraran despeses justificades conformes aquelles en els quals el beneficiari haja incorregut prèvies a la cancel·lació del projecte.  
Les presents ajudes es consideraran acceptades per cada un dels interessats si en un termini de quinze dies naturals, a comptar de la data de la seua publicació en el Diari Oficial de la Generalitat Valenciana, estos no han comunicat a Turisme Comunitat Valenciana la seua renúncia a la subvenció.  
II. Publicar esta resolució en el Diari Oficial de la Generalitat Valenciana, amb efectes de notificació.  
Contra esta resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius, dins del termini de dos mesos comptats des de l'endemà de la notificació d'esta i, potestativament, podrà interposar-se un recurs de reposició davant de l'òrgan que ha dictat l'acte, en el termini d'un mes, a comptar des de l'endemà de la notificació d'esta; tot això, de conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 19 de desembre de 2023.- La presidenta de Turisme Comunitat Valenciana: Nuria Montes de Diego.